ΓΡΑΠΤΗ ΕΡΩΤΗΣΗ E-2199/96 υποβολή: Ben Fayot (PSE) προς την Επιτροπή (2 Αυγούστου 1996)

Θέμα: Απασχόληση προσωπικού στην Ευρωπαϊκή Επιτροπή το οποίο δεν υπάγεται στον κανονισμό υπηρεσιακής κατάστασης των υπαλλήλων των ΕΚ

Η Ευρωπαϊκή Επιτροπή, για την διεκπεραίωση των υποχρεώσεών της, χρησιμοποιεί όλο και περισσότερο προσωπικό το οποίο δεν υπάγεται στον κανονισμό υπηρεσιακής κατάστγασης των υπαλλήλων των ΕΚ. Ιδιαίτερα στην Γενική Διεύθυνση V (Απασχόληση, εργασιακές σχέσεις και κοινωνικές υποθέσεις) στο Λουξεμβούργο απασχολούνται πολλοί συνεργάτες, οι οποίοι θεωρούνται μεν επισήμως ως «εξωτερικό» προσωπικό, στην πράξη όμως είναι πλήρως ενσωματωμένοι στις εργασίες των υπηρεσιών. Το προσωπικό αυτό προσλαμβάνεται μέχρι τώρα κανονικά κατ' ευθείαν από την Ευρωπαϊκή Επιτροπή, για τη σύναψη όμως των συμβάσεων εργασίας πρέπει να απευθύνεται σε ιδιωτικές εταιρείες οι οποίες έχουν στενές εργασιακές σχέσεις με την Ευρωπαϊκή Επιτροπή και για το εν λόγω προσωπικό επιτελούν μόνο διοικητική λειτουργία.

Επανειλημμένως έχει επισημανθεί στην Επιτροπή, ιδιαίτερα από τα συνδικάτα, ότι η τακτική αυτή συγκρούεται με το κοινοτικό δίκαιο, με το εργατικό δίκαιο του Λουξεμβούργου και με το οικονομικό ποινικό δίκαιο.

1. Ποια μέτρα έχει λάβει η Ευρωπαϊκή Επιτροπή για να επιλύσει αυτές τις νομικές ασυμβατότητες;

2. Στην περίπτωση που η Ευρωπαϊκή Επιτροπή προσπαθούσε να εξεύρει μελλοντικές δυνατότητες απασχόλησης του εν λόγω προσωπικού στα πλαίσια των ισχυουσών διατάξεων, πόσες θέσεις εργασίας θα εξοικονομούντο με αυτό το μέτρο ιδιωτικοποίησης;

Απάντηση του κ. Liikanen εξ ονόματος της Επιτροπής (18 Σεπτεμβρίου 1996)

Στα πλαίσια της τεχνικής υπεργολαβίας προς υποστήριξη διαφόρων δραστηριοτήτων, η Επιτροπή δύναται να προσφεύγει στη σύναψη συμβάσεων έργου με νομικά πρόσωπα για την παροχή υπηρεσιών που συνδέονται με την εκτέλεση των λειτουργικών της καθηκόντων. Οι συμβάσεις αυτές, οι οποίες πρέπει να τηρούν τον δημοσιονομικό κανονισμό και τη νομοθεσία περί των δημοσίων συμβάσεων, χρηματοδοτούνται, κατά γενικό κανόνα, από τις πιστώσεις που είναι εγγεγραμμένες στη θέση του προϋπολογισμού Α-1178. Έτσι, η προσφυγή στην παροχή υπηρεσιών αποτελεί για την Επιτροπή ένα από τα μέσα που έχει στη διάθεσή της για την εκτέλεση ορισμένων συγκεκριμένων τεχνικών καθηκόντων, κατά τρόπο ανεξάρτητο και με την επιφύλαξη του ελέγχου της καλής εκτέλεσης των εργασιών. Σε ορισμένες περιπτώσεις, η εκπλήρωση της αποστολής προϋποθέτει την πραγματική παρουσία του προσωπικού του αντισυμβαλλόμενου στους χώρους της Επιτροπής. Οι εν λόγω εργαζόμενοι εν πάση περιπτώσει συνδέονται αποκλειστικά με τον αντισυμβαλλόμενο μέσω της σύμβασης εργασίας τους ιδιωτικού δικαίου και δεν εξαρτώνται με κανένα τρόπο από το κοινοτικό όργανο.

Για την ορθολογική χρήση των πιστώσεων της θέσης Α-1178, η Επιτροπή ενέκρινε τον Οκτώβριο του 1994 ένα σύνολο διατάξεων που διέπουν τις σχέσεις μεταξύ των υπηρεσιών της και ορισμένων κατηγοριών εξωτερικού προσωπικού με τη μορφή ενός «κώδικα καλής συμπεριφοράς», ο οποίος υπενθυμίζει σε όλες τις υπηρεσίες τον σκοπό της παροχής υπηρεσιών. Συγκεκριμένα, θέτει τον κανόνα σύμφωνα με τον οποίο ο κανονικός τύπος χρησιμοποίησης των παρόχων υπηρεσιών είναι η σύμβαση-πλαίσιο που δεν μπορεί να έχει ως αντικείμενο την εκτέλεση καθαρώς διοικητικών καθηκόντων ή την υπεργολαβία αποστολών κρατικής εξουσίας. Στις αρχές του 1996 έληξε ένα μεταβατικό καθεστώς, μετά από το οποίο δεν επιτρέπεται πλέον η παροχή υπηρεσιών διοικητικής υποστήριξης. Σε εφαρμογή του κανόνα αυτού, η Επιτροπή δεν επιτρέπει πλέον στους αντισυμβαλλόμενους να χρησιμοποιούν, για την εκτέλεση των καθηκόντων τους, προσωπικό εξομοιούμενο με την κατηγορία C, το οποίο εκ φύσεως πραγματοποιεί διοικητική εργασία.

Για να ολοκληρώσει αυτόν τον αναπροσανατολισμό, η Επιτροπή προετοιμάζει μια νέα σύμβαση-πλαίσιο, η οποία θα διασφαλίζει την καλή εφαρμογή του κώδικα καλής συμπεριφοράς. Το Σεπτέμβριο, πρόκειται να δημοσιευθεί προκήρυξη με στόχο τη σύναψη συνολικής σύμβασης κατά τα τέλη του τρέχοντος έτους.

Η χρήση των πιστώσεων της θέσης Α-1178 πρέπει τέλος να εκτιμάται σε συνάρτηση με τη γενική πολιτική της Επιτροπής σε θέματα εξωτερικού προσωπικού. Για τη μείωση της εξάρτησης του οργάνου από το εν λόγω εξωτερικό προσωπικό, η Επιτροπή, με τη συνδρομή της αρμόδιας επί του προϋπολογισμού αρχής, εισήγαγε από το 1992 μια πολιτική μετατροπής των πιστώσεων αμοιβής του προσωπικού αυτού σε μόνιμες θέσεις εργασίας. Το 1996 σε σχέση με το 1993, στο σύνολο των κονδυλίων του προϋπολογισμού που προορίζονται για τη χρηματοδότηση του εξωτερικού προσωπικού στο μέρος Α, σημειώθηκε μείωση της τάξης των 75 εκατ. ECU (εκτός διεύρυνσης), από τα οποία 39 εκατ. ECU αφορούν τη θέση Α-1178.

Η Γενική Διεύθυνση Απασχόλησης, Εργασιακών Σχέσεων και Κοινωνικών Υποθέσεων επωφελήθηκε σε μεγάλο βαθμό από την πολιτική αυτή. Στην εν λόγω γενική διεύθυνση χορηγήθηκαν 133 θέσεις εργασίας, μεταξύ του 1993 και του 1996, στο πλαίσιο της μετατροπής πιστώσεων σε θέσεις εργασίας, συνοδευόμενες κατά την ίδια περίοδο και για την ίδια γενική διεύθυνση από μια μείωση άνω των 9 εκατ. ECU των πιστώσεων εξωτερικών πόρων.